《龙南县旱祷于沈公石室有感》
元代·陈泰

黑云童童起东麓，俄顷狂风捲茆屋。黄昏雨势尽连山，入县滂沱四更足。

去年八月蝗虫多，今年奈此潦涨何。方当饥馑复忧旱，蛮老惟共寻干戈。

谣言诞漫俱难听，群吏询谋起余病。沈公遗迹在前山，有念叩之无不应。

我穷落此荒隅中，岂意神交得沈公。愿香未息甘霖注，如此嘉惠惭何功。

岩前古祠空馀窍，我欲题诗沈公笑。至人应物自无心，归路联翩月相照。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。